Hei, denne artikkelen er over ett år gammel og kan inneholde utdatert informasjon

- Selv om vilkårene for bruk av skytevåpen ikke foreslås lempet, vil generell bevæpning over tid kunne påvirke politiets terskel for å løsne skudd, framholder Politidirektoratet (POD) i sin høringsuttalelse, melder Politiforum.

Les hele Politidirektoratets uttalelse her.

Politidirektoratet mener at forslag om at hvert enkelt politidistrikt kan bestemme bevæpning selv er feil å gå, men ønsker heller en nasjonal bestemmelse dersom permanent bevæpning skulle bli innført. POD ser ikke behovet for fast bevæpning, og vil heller utrede det nærmere før det skal vurderes.

Politiets Fellesforbund går inn for generell bevæpning for alle distrikter, men sier nei til forslaget fra regjeringen om det skal være opp til politidistriktene å avgjøre dette.

Norsk Politilederlag og Politihøgskolen sier nei til generell bevæpning. Det samme har en rekke andre høringsinstanser og samtlige opposisjonspartier på Stortinget gjort.

- Står alene Nå øker presset på regjeringen om å endre forslaget om ny våpeninstruks som justisminister Anders Anundsen (Frp) sendte ut på høring i august.

- Regjeringen står stadig mer alene med sitt ideologiske syn på generell bevæpning av politiet. Også forslaget om å overlate beslutningen om bevæpning til det enkelte politidistrikt er uten politifaglig støtte, sier Arbeiderpartiets justispolitiske talsperson Hadia Tajik til NTB.

- Når Politidirektoratet mener at justisministeren mangler tilstrekkelig faktagrunnlag for å innføre generell bevæpning, bør han lytte, tilføyer hun.

I Justisdepartementet vil ingen forskuttere utfallet av høringsrunden. Regjeringen vil først trekke sin konklusjon på nyåret, og det er absolutt mulig at forslaget til ny våpeninstruks blir endret før det oversendes Stortinget.

Utredning Justisdepartementet har etter anmodning fra Politidirektoratet og på bakgrunn av trusselsituasjonen innført en midlertidig, generell bevæpning av politiet. Men en eventuell permanent ordning bør utredes nærmere, mener direktoratet.

- Distriktene mener forslag til innføring av generell bevæpning synes lite velfundert og at departementets vurdering av behovet for generell bevæpning, synes basert på ubegrunnede antakelser, heter det i høringsuttalelsen.

Erfaring med framskutt lagring, HMS-forhold, maktbruk, holdninger og kultur, oppgaveløsning, responskvalitet, trening og kompetansevedlikehold er momenter Politidirektoratet mener må vurderes.

Arbeiderpartiet mener det er problematisk at ordningen med framskutt lagring av våpen i politibilene er evaluert.

- Med andre ord har regjeringen, uten å vite nok om behovet for våpen eller dagens ordninger, sendt på høring en ordning bare fordi regjeringen selv er for den, ikke fordi Norge trenger det, sier Tajik.

Flertall imot Mandag kunne NTB fortelle at Arbeiderpartiet akter å stemme for et representantforslag fra Venstre om ikke å innføre generell bevæpning av politiet. Forslaget vil bli behandlet på nyåret.

- Vi tror konsekvensen blir at politiet mister sitt sivile preg, og at det kan oppstå flere, ikke færre, farlige situasjoner, sa Venstres justispolitiske talskvinne Iselin Nybø til NTB tidligere i vinter.

De øvrige opposisjonspartiene på Stortinget er også motstandere av generell bevæpning. Det innebærer at regjeringspartiene i utgangspunktet står alene og med det er i mindretall.

(NTB/Dagbladet)

Lik Dagbladet på Facebook